Knie keer vir eers Clijsters se terugkeer | Netwerk24
05 November 2019 12:02
Kim Clijsters, voormalige voorste vrouetennisspeler ter wêreld, se terugkeer tot die tennisbaan is weens ’n kniebesering vir nog ’n ruk op ys geplaas.
Kim Clijsters / Foto: Getty Images
Die 36-jarige Clijsters van België het aangekondig haar terugkeer is vir eers uitgestel en dat sy nie in die Australiese Ope in Januarie te siene gaan wees nie.
“Sy het met ’n verkeerde beweging met ’n oefening pyn ervaar,” het haar bestuurder, Bob Laes, aan Het Nieuwsblad gesê.
Clijsters het ’n klein skeurtjie aan ’n ligament in haar regterknie opgedoen. Dit sal ses tot agt weke neem voordat sy weer intensief kan begin oefen.
Clijsters, wat 41 titels in haar loopbaan gewen het, skryf op Twitter dit is slegs ’n tydelike terugslag en dat sy steeds oorgehaal is om weer te begin speel.
Sy spog met vier Grand Slam-titels en het in September aangekondig dat sy weer beroepstennis gaan speel.
Clijsters, nou ’n ma van drie kinders, het in 2007 die eerste keer uitgetree om met ’n gesin te begin.
Sy het in 2009 teruggekeer en die Amerikaanse Ope (twee keer), asook die Australiese Ope, gewen voordat sy in 2012 ’n tweede keer uitgetree het.
Meer oor: Tennis | Kim Clijsters
Clijsters keer op 36 terug na tennisbaan
Clijsters, Roddick by heldesaal ingehuldig